《同徐侍郎五云溪新庭重阳宴集作》
唐代·独孤及

万峰苍翠色，双溪清浅流。已符东山趣，况值江南秋。

白露天地肃，黄花门馆幽。山公惜美景，肯为芳樽留。

五马照池塘，繁弦催献酬。临风孟嘉帽，乘兴李膺舟。

骋望傲千古，当歌遗四愁。岂令永和人，独擅山阴游。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。